చిరంజీవి సర్జా

చిరంజీవి సర్జా (అక్టోబరు 17, 1980 - జూన్ 7, 2020) కన్నడ సినిమా నటుడు. అర్జున్ సర్జా మేనల్లుడైన చిరంజీవి సర్జా 2009లో సినిమారంగంలోకి ప్రవేశించి 22 కన్నడ సినిమాల్లో నటించాడు.

జీవిత విషయాలు 
చిరంజీవి సర్జా 1980, అక్టోబరు 17న విజయ్ కుమార్, అమ్మాజీ దంపతులకు కర్నాటక రాష్ట్రంలోని బెంగళూరులో జన్మించాడు. ఇతని తాత శక్తి ప్రసాద్, సోదరుడు ధ్రువ సర్జా కూడా సినిమా నటులే. బెంగళూరులోని బాల్డవిన్ బాయ్స్ ఉన్నత పాఠశాలలో ఉన్నత విద్యను, విజయ కళాశాలలో డిగ్రీ పూర్తిచేశాడు.

వివాహం 
2017, అక్టోబరులో సినీనటి మేఘనారాజ్ తో చిరంజీవి సర్జా నిశ్చితార్థం జరిగింది. 2018 ఏప్రిల్ 30న క్రిస్టియన్ సాంప్రదాయం ప్రకారం, 2018 మే 2న హిందూ సాంప్రదాయం ప్రకారం ప్యాలెస్ గ్రౌండ్‌లో వివాహం జరిగింది.

సినిమారంగం 
అర్జున్ సర్జాతో కలిసి నాలుగేళ్ళపాటు సహాయ దర్శకుడిగా పనిచేశాడు. 2009లో మామ కిషోర్ సర్జా దర్శకత్వం వహించిన వాయుపుత్ర సినిమాతో తన నటనా జీవితాన్ని ప్రారంభించిన చిరంజీవి సర్జాకు ఉత్తమ తొలిచిత్ర నటుడిగా ఇన్నోవేటివ్ ఫిల్మ్ అవార్డు లభించింది. ఇతర భాషా చిత్రాల రీమేక్‌లైన వరదనాయక (2013), విజిల్ (2013), చంద్రలేఖ (2014), రుద్ర తాండవ (2015), అమ్మా ఐ లవ్ యు (2018) మొదలైన చిత్రాలలో నటించాడు.

నటించిన చిత్రాలు

మరణం 
2020, జూన్ 6న సర్జా మూర్ఛ రావడంతో ఉపిరి తీసుకోలేని స్థితిలో బాధపడ్డాడు. మరుసటి రోజు (జూన్ 7న) మధ్యాహ్నం 1:10 గంటలకు ఛాతీ నొప్పి అధికంగా రావడంతో కుప్పకూలిపోయాడు. వెంటనే జయనగర్ లోని ఒక ప్రైవేట్ ఆసుపత్రికి తరలించగా, మధ్యాహ్నం 3:48 గంటలకు గుండెపోటుతో చిరంజీవి సర్జా చనిపోయినట్లు వైద్యులు ప్రకటించారు. జూన్ 8న కనకపుర రోడ్‌లోని ధ్రువ సర్జా ఫామ్‌హౌస్‌లో అంత్యక్రియలు  జరిగాయి.

మూలాలు

ఇతర లంకెలు 

1980 జననాలు
2020 మరణాలు
కన్నడ సినిమా నటులు